किसान बोले-सड़क के लिए जमीन लोगे तो मुआवजा दो
जमीन विवाद सुलझाने के लिए सोमवार को मौके पर पहुंचे राजस्व अमले व पीडब्ल्यूडी के इंजीनियर्स से किसानों ने कहा कि सड़क के लिए ली जा रही जमीन का मुआवजा दिया जाए। शनि मंदिर से चिंतामण मार्ग में करीब 4 किमी में जमीन का विवाद है लेकिन पहले दिन सिर्फ 500 मीटर ही साइड क्लियर कर पाए। इस काम में शाम हो गई, अब मंगलवार को नपती कार्य होगा।
सड़क के प्रस्ताव बन गए, टेंडर भी हो गए और जमीन विवाद हल नहीं हुए। यही वजह है कि शनि मंदिर की सड़क सिर्फ 10 प्रतिशत ही बन पाई है। इसके अलावा दूसरी सड़कों में 100 से लेकर 400 मीटर की जमीन के विवाद हैं, इस वजह से उक्त हिस्से में सड़क नहीं बन पाई है। कलेक्टर कवींद्र कियावत के आदेश पर सोमवार को छह पटवारी व दो आरआई, पीडब्ल्यूडी इंजीनियर शरद त्रिपाठी के साथ मौके पर पहुंचे। यहां उन्होंने सिकंदरी से दाऊदखेड़ी तक करीब 500 मीटर में जमीन की नपती करके दी है। हालांकि यहां करीब चार किमी में जमीन का विवाद है,उसके हल होने के बाद ही निर्माण कार्य हो पाएगा। मंगलवार को फिर राजस्व का अमला मौके पर पहुंचेगा और नपती कार्य करेगा। दूसरी तरफ किसानों ने कहा कि सड़क के लिए जमीन ली जाएगी तो उसका मुआवजा दिया जाए।
यहां अभी भी अड़चनें बनी हुई
चिंतामण से जवासिया मार्ग में जमीन को लेकर दो किसानों में विवाद है।
गोंसा में 100 मीटर की सड़क जमीन विवाद में अटकी है।
हासामपुरा से ट्रेंचिंग ग्राउंड तक की सड़क में जमीन विवाद के चलते करीब 300 मीटर में निर्माण कार्य नहीं हो पा रहा है।
आउटर रिंग रोड के निर्माण में ग्राम कागदी कराड़िया में करीब 400 मीटर की जमीन को लेकर विवाद है। इस हिस्से में निर्माण नहीं हो पा रहा है।
hin_Deva hin_Deva hin_Deva hin_Deva hin_Deva awa_Deva bho_Deva hin_Deva